ლაიონელ ჰემპტონი
ლაიონელ ლიო ჰემპტონი (ინგლ. Lionel Leo Hampton; დ. 20 აპრილი, 1908 — გ. 31 აგვისტო, 2002) — ამერიკელი ჯაზის ვიბრაფონისტი, პიანისტი, პერკუსიონისტი, ბენდლიდერი და მსახიობი. რედ ნორვოს მსგავსად, ის ერთ-ერთი პირველი ნამდვილი ჯაზის ვიბრაფონის დამკვრელი იყო. მეტსახელად „ჰემპი“ ჯაზის ისტორიაში უდიდეს მუსიკოსთა შორის მოიხსენიება, თანამშრომლობდა რა განთქმული ჯაზის მუსიკოსების მთელ პლეადასთან — ბენი გუდმენითა და ბადი რიჩით დაწყებული ჩარლი პარკერითა და კუინსი ჯოუნსით დამთავრებული. დაიბადა ლუისვილში, კენტუკის შტატში, 1908 წელს. ძირითადად დედა ზრდიდა. ბავშვობა გაატარა კენოშაში, უისკონსინში. 1916 წელს იგი დედასთან ერთად ჩიკაგოში გადავიდა. 1920-იან წლებში ქსილოფონზე დაკვრას სწავლობდა. მუსიკალური კარიერა დაიწყო გაზეთ „Chicago Defender“-ის ჯგუფში Newsboys' Band, რომელსაც ხელმძღვანელობდა ნათანიელ კლარკ სმითი. 1992 წელს ლაიონელ ჰემპტონი შეყვანილი იქნა ალაბამის ჯაზის დიდების დარბაზში. 1982 წელს გაიხსნა მისი სახელობის ვარსკვლავი ჰოლივუდის დიდების ხეივანში. 1996 წელს დაჯილდოვდა ხელოვნების ეროვნული მედლით.